Hout: Omgewing vra polisie te hulp - Omgewing - Republikein
Wednesday, May 27th, 10:52:13
Hout: Omgewing vra polisie te hulp
09 May 2019 | Omgewing
Catherine Sasman - Die uitvoerende direkteur van die omgewing en toerisme, mnr. Teofilus Nghitila, het onmiddellike ingryping van die Namibiese polisie versoek om enigiemand wat Namibiese hout oes, vervoer, bemark of uitvoer in hegtenis te neem.
Nghitila het Dinsdag 'n brief aan die polisiehoof, inspekteur-generaal Sebastian Ndeitunga, geskryf ná berigte van die voortgesette oes en vervoer van Namibiese hout in die twee streke van Kavango ondanks die feit dat permitte hiervoor opgeskort is.
Nghitila het geskryf daar moet op enige Namibiese hout wat geoes en vervoer is, beslag gelê word.
Hy het ook gevra die polisie moet verseker enige hout wat van buurlande vervoer word, het die relevante weegbrugsertifikate om toegelaat te word om dit te vervoer en uit te voer.
Teen gistermiddag was die woordvoerder van die polisie, adj.komm. Edwin Kanguatjivi, nie bewus van Nghitila se brief nie.
Hy kon ook nie sê of enigiemand in verband hiermee in hegtenis geneem is nie.
Die woordvoerder van die ministerie van die omgewing en toerisme, mnr. Romeo Muyunda, het bevestig die ministerie het nog nie enige inligting oor inhegtenisnemings ontvang nie.
'n Bron in die Kavango-Oosstreek het opgemerk daar is 'n hele aantal padblokkades in die streek opgerig.
Die ministerie van landbou, water en bosbou het verlede Vrydag bevestig stappe sal gedoen word teen mense wat steeds hout afkap en uitvoer, en oortreders moet direk by die ministerie se hoofkantoor in Windhoek of kantore in die streke aangemeld word.